KIRJALLINEN KYSYMYS E-2636/02

esittäjä(t): Graham Watson (ELDR) komissiolle

(18. syyskuuta 2002)

Aihe: Kristillisten yhteisöjen vainoaminen Indonesiassa

Onko komissio tietoinen siitä, että kristilliset yhteisöt joutuvat yhä useammin ääri-islamilaisen Laskar jihad-ryhmän taistelijoiden vainojen ja hyökkäysten kohteeksi Indonesiassa Celebes-saarten keskiosassa?

Onko komissio tietoinen myös siitä, että paikalliset poliisiviranomaiset pidättävät pikemminkin kirkon tärkeimpiä johtajia, kuten pastori Rinaldy Damanikin, kuin jihad-ryhmän taistelijoita?

Mitä painostuskeinoja komissio aikoo käyttää lopettaakseen nämä järjettömät hyökkäykset ja miten komissio aikoo taata, että paikallinen poliisi toimii puolueettomasti?

Christopher Pattenin komission puolesta antama vastaus

(10. lokakuuta 2002)

Komission lähetystö ja jäsenvaltioiden diplomaattiset edustustot Jakartassa seuraavat tiiviisti ihmisoikeustilanteen kehittymistä kaikkialla Indonesiassa, ja komissio osallistuu kaikkiin EU:n virallisiin yhteydenottoihin, joilla halutaan kiinnittää huomiota ihmisoikeuksiin liittyviin huolenaiheisiin Indonesiassa. Komissio yhtyy EU:n julkituomaan kantaan, jonka mukaisesti Indonesian alueellista koskemattomuutta tuetaan vankasti samalla, kun hallitusta kehotetaan toteuttamaan kiireellisesti toimia Indonesian sisäisten selkkausten olivatpa ne sitten luonteeltaan separatistisia tai uskonnollisia käsittelemiseksi ja ratkaisemiseksi rauhanomaisesti. Kansainvälisen yhteisön enemmistön tapaan komissio katsoo, että nämä sisäiset selkkaukset ovat pääasiassa Indonesian omalla vastuulla ja niiden käsittelyyn pitäisi ensisijaisesti osallistua Indonesian hallituksen, kansalaisjärjestöjen, uskonnollisten yhteisöjen ja muiden tahojen rauhanomaista vuoropuhelua käyden, oikeusvaltioperiaatetta noudattaen ja ihmisoikeuksia kunnioittaen niin, että mitään ryhmää ei suosita muiden kustannuksella.

Komissio katsoo, että Indonesian hallitus ponnistelee presidentti Megawatin johdolla toden teolla sisäisten jännitteiden tasapainottamiseksi ja riitojen ratkaisemiseksi rauhanomaisesti ja ihmisoikeuksia kunnioittaen. Posossa Celebesin saarella joulukuussa 2001 aikaansaatu Malino I -rauhanjulistus saaren kristittyjen ja muslimien sekä muiden kilpailevien ryhmittymien välillä on yksi esimerkki tällaisesta välitystoiminnasta ja toinen vastaavanlainen on huhtikuussa 2002 sovittu Molukkeja koskeva Malino II -julistus. Näiden periaatteellisten julistusten täytäntöönpanossa on kuitenkin oltava sensitiivinen eri yhteisöjen suhteen.

Komissio seuraa herkeämättä niin arvoisan parlamentin jäsenen mainitsemalla Celebesin saarella kuin Acehissa, Molukeilla ja Papualla jatkuvia jännitteitä ja väkivaltaisuuksia. Komissio antaa humanitaarista apua selkkausten uhreille sekä taloudellista apua selkkausten ratkaisemiseksi ja Indonesian ihmisoikeustilanteen parantamiseksi. Asuinsijoiltaan siirtymään joutuneille tarkoitetusta budjettikohdasta Indonesialle vuosiksi 20012004 osoitetuista 11 400 000 eurosta enintään 1 000 000 euroa on käytettävissä Celebesillä vuonna 2002 siirtymään joutuneiden auttamiseksi. Loput on osoitettu Molukeille, missä on ollut samantyyppisiä yhteisöjen välisiä selkkauksia.

Jo vuodesta 1999 komissio on antanut 4 600 000 euroa hätäapua Molukkien väkivaltaisuuksien niin kristittyjen kuin islaminuskoistenkin uhrien, erityisesti asuinsijoiltaan siirtymään joutuneiden auttamiseksi. Lisäksi Indonesia on nimetty vuosien 20022004 kohdemaaksi eurooppalaisessa demokratia- ja ihmisoikeusaloitteessa (EIDHR). Vuonna 2002 rahoitettaviin EIDHR-toimiin on varattu ohjeellinen 2 500 000 euron määräraha. Jo vuosina 2000 ja 2001 tästä aloitteesta rahoitettiin 1 862 880 eurolla neljä toimea, joiden toteutuksesta vastasivat valtiosta riippumattomat järjestöt ja YK:n ihmisoikeusasioiden päävaltuutetun toimisto.

Poliittisella tasolla komission ulkosuhteista vastaava jäsen keskusteli jo marraskuussa 2001 konfliktien estämisestä ja ihmisoikeuksista Indonesian ulkoministerin kanssa. Tuolloin sovittiin, että komissio lähettäisi vuoden 2002 tammi- ja helmikuussa osana konfliktinestoa koskevaa EU:n nopean toiminnan järjestelmää selvitysryhmän Indonesiaan; ryhmän tehtävänä olisi raportoida konfliktitilanteista ja ihmisoikeusongelmista sekä tehdä ehdotuksia siitä, miten EU voisi olla avuksi niiden ratkaisemisessa. Ryhmä kävi Jakartassa, Posossa Celebesillä, Papualla ja Molukeilla. Tämän puolueettoman asiantuntijaryhmän loppuraportti on kokonaisuudessaan luettavissa komission ulkosuhteiden www-sivuilla Indonesiaa käsittelevässä osuudessa(1). Raportin suositusten perusteella komissio on hyväksynyt nopean toiminnan järjestelmästä 520 000 euroa selkkausten ratkaisemiseen ja ihmisoikeuksien kunnioittamisen edistämiseen Molukeilla ja Papualla, missä kristittyjen ja muslimien välillä on jännitteitä. Apua on tarkoitus myöntää selkkausten ratkaisemiseen Molukeilla sekä paikallisten kansalaisjärjestöjen ja naisryhmien osallistumiseen rauhanomaiseen vuoropuheluun Papualla. Myös Celebesillä asuinsijoiltaan siirtymään joutuneille tarkoitetusta budjettikohdasta (ks. edellä) vuonna 2002 myönnetyt 1 000 000 euroa oli seurausta raportin suosituksista.

Indonesian parlamentti hyväksyi vuonna 2001 koko Indonesiaa koskevat hallinnon hajauttamista koskevat lait sekä erityiset alueellista autonomiaa koskevat lait, joita sovelletaan Acehiin ja Länsi-Irianiin (jäljempänä Papua). Näiden lakien täytäntöönpano voisi merkittävällä tavalla edistää ongelmien ratkaisemista. Prosessin tukemiseksi pidemmällä aikavälillä komissio aikoo keskittyä Indonesiaa koskevassa avustusstrategiassaan hyvän hallintotavan ja oikeusvaltion edistämiseen hallinnon hajauttamista ja alueellista autonomiaa koskevien politiikkojen yhteydessä. Hyvän hallintotavan tukemiseen sekä oikeuslaitoksen toiminnan ja lainvalvonnan parantamiseen Indonesiassa on käytettävissä 15 000 000 euroa. Komissio ei aliarvioi niiden haasteiden laajuutta, jotka Indonesialla on korruption ja tehottomuuden kitkemisessä ja oikeusvaltion vahvistamisessa, mistä syystä onkin valmis antamaan maalle jatkuvaa ja merkittävää tukea näistä haasteista selviämiseksi.

Komissio arvostaa Indonesian hallituksen toimia yhteistyön käynnistämiseksi kansainvälisen terrorisminvastaisen liittoutuman kanssa. Se on pannut merkille, että Laskan Jihad -liikkeen johtaja Jafar Umar Thalib pidätettiin Molukeilla toukokuussa 2002 ja on nyt vangittuna Jakartassa. Se myös kehottaa Indonesian hallitusta pidättymään syrjinnästä ja takaamaan asianmukaisen oikeussuojan tässä ja muissa tapauksissa.

Kööpenhaminassa 24. syyskuuta 2002 pidetyn AasiaEurooppa-kokouksen yhteydessä järjestetyssä EU:n ja Indonesian ministeritapaamisessa komission ulkosuhteista vastaava jäsen otti ulkoministeri Wirajudan kanssa käymissään keskusteluissa jälleen kerran esiin kaikki edellä mainitut huolenaiheet. Asianomainen komission jäsen voi vakuuttaa arvoisalle parlamentin jäsenelle, että komissio seuraa jatkossakin aktiivisesti Indonesian monimutkaisen ihmisoikeustilanteen kehittymistä erityisesti Celebesillä, Acehissa, Molukeilla ja Papualla.

(1) http://europa.eu.int/comm/external_relations/indonesia/intro/index.htm.